Diari Oficial de la Generalitat Valenciana


Sumari del DOGV 6033, del 11-06-2009 (2009/6740)

RESOLUCIÓ de 29 d'octubre de 2008, de la Direcció General per al Canvi Climàtic, per la qual s'atorga a Maria Montserrat Ortiz Galve, l'autorització ambiental integrada per a una explotació porcina de producció de gorrins al terme municipal d'Utiel.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6033

Data del DOGV
:   11-06-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/6740


Data del document
:   29-10-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Utiel
    * empresa privada
    * porcí

RESOLUCIÓ de 29 d'octubre de 2008, de la Direcció General per al Canvi Climàtic, per la qual s'atorga a Maria Montserrat Ortiz Galve, l'autorització ambiental integrada per a una explotació porcina de producció de gorrins al terme municipal d'Utiel. [2009/6740]  
Vistos els documents que consten en l'expedient 160/06 IPPC, instruït a instància de Maria Montserrat Ortiz Galve, a fi d'obtenir l'autorització ambiental integrada per a una explotació porcina de producció de gorrins, al terme municipal d'Utiel, s'emet aquesta resolució de conformitat amb els següents  
Antecedents de fet  
Primer. Amb data 17 de novembre de 2006, Maria Montserrat Ortiz Galve, amb DNI 35909583-W i domicili al carrer del Rosario, 2, de Casas de Utiel, va presentar en el Registre General de la Conselleria de Territori i Habitatge una sol·licitud d'autorització ambiental integrada per a la granja de multiplicació de porcs de reproducció, que es detalla en l'annex I.  
A la sol·licitud s'adjunta un informe de compatibilitat urbanística emés per l'Ajuntament d'Utiel amb data 2 de novembre de 2006.  
Segon. Una vegada admesa a tràmit la sol·licitud, la Conselleria va remetre l'expedient a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada, a fi que informaren sobre la idoneïtat de la documentació que acompanyava la sol·licitud.  
Tercer. Amb data 23 de març de 2007, la Conselleria de Territori i Habitatge va requerir nova documentació, la qual va ser presentada amb data 29 de maig de 2007.  
En la documentació presentada s'indica que, a causa de les característiques especials de les explotacions de multiplicació i les exigències del Reial decret 324/200 pel que fa a distàncies, no és possible dedicar aquesta explotació a la multiplicació perquè hi ha una granja d'engreix a una distància inferior als dos quilòmetres mínims exigits, i per tant serà orientada a la producció de gorrins inclosa en el grup segon.  
Quart. Amb data 30 de març de 2007 la Confederació Hidrogràfica del Xúquer va emetre un informe favorable en matèries de la seua competència.  
Cinqué. Amb data 13 de juliol de 2007 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental, i es va publicar l'anunci corresponent en el Diari Oficial de la Comunitat Valenciana (núm. 5555).  
Durant el període d'informació pública no es van presentar al·legacions al projecte, ni en aquesta Conselleria ni en l'Ajuntament d'Utiel, i així consta en l'expedient certificat de la informació pública.  
Sisé. Una vegada transcorregut el termini d'informació pública, amb data 27 de novembre de 2007 es va sol·licitar un nou informe a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada sobre l'adequació del projecte a tots aquells aspectes que foren de la seua competència.  
Seté. Com que l'Ajuntament d'Utiel no ha emés cap informe sobre els aspectes de la seua competència dins del termini de 30 dies des de la recepció d'acord amb el que estableix l'article 30 de la Llei 2/2006, es prossegueixen les actuacions.  
Així mateix, s'han incorporat a l'expedient els informes del Servei de Residus Industrials i del Servei de Protecció de l'Ambient Atmosfèric.  
Huité. Amb data 3 d'abril de 2008 es va rebre un informe de la Conselleria d'Agricultura, Pesca i Alimentació, en el qual s'indicava que la ubicació de l'obra era la que calia per a una granja de producció de gorrins (grup segon), ja que està situada a més de 1.000 metres de l'explotació ES739937916081 i les instal·lacions compleixen el que disposa la Llei 6/2003, el Reial decret 348/2000, el Decret 76/95, l'Ordre de 14 de febrer de 1996 i la resta de normativa sectorial aplicable, llevat del que disposa l'apartat 2.B.2 de l'article 5 del Reial decret 324/2000.  
Nové. Amb data 23 d'octubre de 2008 la directora general de Gestió del Medi Natural va emetre una declaració d'impacte ambiental, en la qual considerava acceptable, únicament a l'efecte ambiental i sense perjudici de l'obtenció prèvia de les autoritzacions sectorials que hi siguen aplicables, el projecte d'obtenció de l'autorització ambiental integrada per a l'explotació de mares de producció de gorrins, que se situarà al polígon 10, parcel·les 630, 631 i 633, al terme municipal d'Utiel, sempre que es desenvolupe d'acord amb el que estableixen l'estudi d'impacte ambiental, el projecte tècnic i la resta de documentació que constitueix l'expedient avaluat.  
Deu. Amb data 23 d'octubre de 2008 l'interessat va manifestar la seua conformitat amb la proposta de resolució d'autorització ambiental integrada.  
Onze. Amb data 28 d'octubre de 2008 la Comissió d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 160/06 IPPC de sol·licitud d'autorització ambiental integrada, promogut per Maria Montserrat Ortiz Galve.  
Als fets anteriors són aplicables els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002, de prevenció i control integrats de la contaminació, les activitats que apareixen en l'annex 1 d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 9.3.c de l'annex 1 de la Llei 2/2006.   
Segon. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental, desplegada pel Decret 127/2006, de 5 de maig, del Consell de la Generalitat Valenciana.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que tinc conferides, resolc:  
Primer  
Concedir a Maria Montserrat Ortiz Galve l'autorització ambiental integrada per a l'explotació porcina de producció de gorrins ubicada a les parcel·les 630, 631 i 633 del polígon 10, del terme municipal d'Utiel, d'acord amb el projecte de sol·licitud d'autorització ambiental integrada, d'octubre de 2006, subscrit per Santiago Hernández Latorre, que queda inscrita en el Registre General d'Instal·lacions IPPC de la Comunitat Valenciana amb el número 335-08/AAI/CV, condicionada al compliment dels requisits següents:  
1. Emissions atmosfèriques  
Les emissions difoses a l'atmosfera estimades per al conjunt de l'explotació són les següents:  
Contaminants Estimació d'emissió  
Metà total 39.669,01 kg/any  
Amoníac total 16.016,70 kg/any  
Òxid nitrós total 127,50 kg/any  
Respecte a les emissions canalitzades, la instal·lació té un focus d'emissió: concretament una caldera de gasoil. Els límits d'emissió que s'han d'aplicar per a aquest focus són els que estableix la disposició addicional primera del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental.  
Així mateix, segons el Catàleg d'activitats potencialment contaminants de l'atmosfera, de l'annex IV, de la Llei 34/2007, de 15 de novembre, de qualitat de l'aire i protecció de l'atmosfera, l'activitat estarà inclosa en el grup C, concretament en l'epígraf 3.1.1, «Generadors de vapor de capacitat igual o inferior a 20 t/h de vapor i generadors de calor de potència igual o inferior a 2000 tèrmies/h. Si diversos equips aïllats formen part d'una instal·lació o si diverses instal·lacions aïllades desemboquen en una sola xemeneia comuna, caldrà aplicar la suma de les potències dels equips o instal·lacions aïllats» i la periodicitat de mesurament de les emissions per part d'una ECMCA haurà de ser cada cinc anys.  
2. Soroll  
Respecte al nivell de sorolls transmesos a l'exterior, caldrà complir el que estableixen la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual es fixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
   
En aquest sentit, s'ha de fer una auditoria acústica en l'entorn immediat de la parcel·la de l'activitat per una entitat col·laboradora en matèria de qualitat ambiental per al camp de la contaminació acústica almenys cada cinc anys, d'acord amb l'article 37 d'aquesta llei.  
La primera auditoria acústica s'ha de fer després de posar en marxa l'explotació.  
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques i els informes complets d'aquestes.  
3. Olors  
Quan l'òrgan competent ho considere necessari, podrà requerir al titular de la factoria la realització d'una avaluació de la molèstia per les olors que genera, mitjançant el mesurament de les unitats d'olor, d'acord amb la norma UNE-EN 13922, i a les zones residencials d'afecció, el percentil 98 de les mitjanes horàries al llarg d'un any s'ha de limitar a cinc unitats d'olor.  
4. Abocaments  
L'aigua de neteja de les instal·lacions s'ha d'incorporar amb les dejeccions que queden en el sòl de les quadres, des d'on es condueixen als canals d'emmagatzematge i des d'ací són eliminades.  
Les aigües sanitàries s'han de gestionar juntament amb els purins; de manera que caldrà fer una conducció que permeta enviar-les fins a les basses de purins, per a emmagatzemar-les-hi i després gestionar-les conjuntament.  
Les instal·lacions, canalons d'arreplega i les basses d'emmagatzematge dels purins han de ser perfectament impermeables i estanques.  
Està prohibit l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, incloent-hi les aigües pluvials que hagen pogut entrar en contacte amb els purins.  
5. Protecció del sòl i de les aigües subterrànies  
Les instal·lacions ramaderes han de disposar de femers o fosses de purins estanques i impermeables amb capacitat suficient per a emmagatzemar i estabilitzar les dejeccions abans aprofitar-les posteriorment, per la qual cosa la falta d'impermeabilitat i estanquitat de les basses o depòsits d'emmagatzematge del fem o purins, així com la incorrecta aplicació agronòmica, quan aquesta siga la forma d'eliminació, podrà donar lloc a la incoació d'un expedient sancionador per infracció tipificada en la lletra f) de l'article 116.3 de la Llei d'aigües (Reial decret legislatiu 1/2001).  
  
\* \* \* \* \*  
La gestió del fem de l'explotació està subjecta a les condicions que fixa el Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines, modificat pel Reial decret 3483/2000, de 29 de desembre, i la Llei 6/2003, de 4 de març, de ramaderia, així com a qualsevol altra normativa que s'aprove a aquest efecte.  
El nombre d'hectàrees aportat mitjançant un compromís escrit dels propietaris és suficient, atés que no se sobrepassarà la quantitat de 170 kg de nitrogen per hectàrea, d'acord amb les recomanacions de la Directiva 91/676/CEE, de 12 de desembre, sobre protecció de les aigües contra la contaminació produïda per nitrats procedents de fonts agràries; l'Ordre de 29 de març de 2000, per la qual s'aprova el Codi valencià de bones pràctiques agràries, i el Reial decret 324/2000, de 3 de març, pel qual s'estableixen normes bàsiques d'ordenació d'explotacions porcines.  
No es podran fer pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà disposar de la corresponent autorització de subministrament de l'aigua provinent de pou per a ús en el procés productiu, que s'haurà de tramitar en la Confederació Hidrogràfica del Xúquer, ja que aquest és l'òrgan competent per a concedir-la.  
6. Residus  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de Residus de la Comunitat Valenciana, i el Reial decret 833/1988, de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
La Llei 10/1998 de residus i la Llei 10/2000 de residus de la Comunitat Valenciana s'aplicaran supletòriament a la normativa sectorial per a la gestió de subproductes animals (animals morts i deixalles d'origen animal), que es regiran pel Reglament 1774/2002 del Parlament Europeu i del Consell, pel qual s'estableixen les normes aplicables als subproductes animals no destinats a consum humà, i pel Reial decret 1429/2003, de 21 de novembre, pel qual es regulen les condicions d'aplicació de la normativa comunitària en matèria de subproductes animals no destinats al consum humà.  
Pel que fa a la gestió dels residus sanitaris, caldrà ajustar-se al que disposa el Decret 240/1994, de 22 de novembre, pel qual s'aprova el Reglament regulador de la gestió dels residus sanitaris.  
6.1. Producció de residus  
S'autoritza la producció dels residus següents, sempre que la seua capacitat de generació anual siga de l'ordre de la magnitud que es detalla a continuació i la capacitat total de l'explotació detallada en l'annex I siga de 1.100 truges reproductores.  
El centre productiu esmentat queda inscrit en el Registre de Xicotets Productors de Residus Perillosos de la Comunitat Valenciana.  
En el termini de tres mesos caldrà aportar una còpia dels documents d'acceptació dels residus produïts, emesos per un gestor autoritzat. Aquests documents han de ser originals (o compulsats), han d'estar segellats pel gestor i han d'estar vigents.  
Els residus perillosos i els no perillosos s'han d'entregar a gestors que disposen de la corresponent autorització administrativa per a gestionar-los. L'entrega a l'ecoparc d'Utiel d'alguns d'aquests residus (piles, bateries i tubs fluorescents) es considera adequada, tenint en compte que es generen quantitats irrellevants, que no procedeixen directament de l'activitat principal de l'empresa i sempre que se n'autoritze expressament l'entrega per part de l'Ajuntament. En tot cas, les entregues periòdiques d'aquests residus a l'ecoparc han de quedar registrades mitjançant un document expedit per l'empresa explotadora de la instal·lació.  
L'envasament i l'etiquetatge dels residus s'ha de fer d'acord amb el que estableixen els articles 13 i 14 del Reial decret 833/1988, reglament de residus tòxics i perillosos. Així mateix, d'acord amb l'article 16 del reglament esmentat, cal disposar d'un registre on conste la quantitat, la naturalesa, la identificació, l'origen i la data de generació i l'entrega a un gestor autoritzat, així com el número de document de control i seguiment utilitzat, si escau, i el gestor a qui s'entrega el residu.  
Els residus es podran emmagatzemar durant un període igual o inferior a sis mesos, en el cas que siguen perillosos, i en el cas de residus no perillosos es podran emmagatzemar durant un període d'un any, quan la destinació final siga l'eliminació, i de dos anys, quan la destinació final siga la valorització, i una vegada transcorregut aquest període hauran de ser entregats a un gestor autoritzat. Aquest emmagatzematge temporal de residus perillosos s'ha de fer segregat per tipus de residus, ha d'estar convenientment senyalitzat i s'ha de fer en un lloc cobert, amb sòl impermeable i sistemes de recollida de vessaments accidentals.  
Caldrà presentar un Pla de prevenció i reducció de residus perillosos d'acord amb el que estableix la Llei 10/2000, de 12 de desembre, de residus de la Comunitat Valenciana (DOGV 15.12.2000), article 45 i disposició addicional quarta.  
Qualsevol modificació relacionada amb la producció de residus perillosos que implique un canvi en la caracterització, producció de nous residus i/o canvis significatius en les quantitats habituals generades que puga alterar el que estableixen aquestes condicions ha de ser comunicada.  
Els animals morts tindran la consideració de material de la categoria 2, d'acord amb el que estableix el Reglament CE 1774/2002, així com el Reial decret 1429/2003, de 21 de novembre de 2003, pel qual es regulen les condicions d'aplicació del reglament esmentat, per la qual cosa s'han d'arreplegar, transportar, identificar i eliminar segons el que estableix aquest reglament.  
Finalment, caldrà tenir un registre documental relatiu a la producció i utilització de fem (en el qual han de figurar la quantitat, la naturalesa, l'origen, la destinació, la freqüència d'arreplega, el mitjà de transport i el mètode de valorització o eliminació del fem gestionat, i s'hauran d'identificar les parcel·les i els cultius destinataris amb el detall que calga per a acreditar adequadament que la utilització del residu ramader com a fertilitzant orgànic es fa adequadament) i la retirada per part d'una empresa autoritzada de les baixes animals generades en l'explotació.  
7. Mesures que cal adoptar en situacions diferents de les normals que puguen afectar el medi ambient  
S'han de prendre totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
En relació amb el possible dany ambiental ocasionat per l'activitat, caldrà aplicar la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada.  
Així mateix, quan es determine el tancament definitiu, caldrà desmantellar i clausurar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
8. Declaració d'impacte ambiental  
S'han de complir les condicions que estableix la declaració d'impacte ambiental emesa per la directora general de Gestió del Medi Natural, amb data 23 d'octubre de 2008.  
9. Altres condicions  
Les instal·lacions amb què s'ha de dotar l'explotació hauran de complir el que disposa l'article 5 del Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines, i l'article únic del Reial decret 3483/2000, de 29 de desembre, que el modifica.  
Cal garantir que les operacions de càrrega i descàrrega de pinso, animals i purins es facen des de fora de l'explotació.  
En relació amb les normes mínimes de benestar animal, cal tenir en compte el que estableix el Reial decret 1048/1994, de 20 de maig, relatiu a les normes mínimes per a la protecció de porcs.  
L'explotació i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
Abans de l'inici de l'activitat ampliada, caldrà registrar l'explotació d'acord amb el que estableixen els articles 3.8 i 4.1 del Reial decret 479/2004, pel qual s'estableix i es regula el registre general d'explotacions ramaderes.  
S'han de complir totes les disposicions aplicables per a garantir la seguretat, la salut de les persones i el medi ambient.  
En el control inicial s'ha de comprovar que s'han aplicat les mesures que preveu el projecte.  
10. Obligació de subministrament d'informació  
Abans de l'1 de març de cada any s'ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada s'ha de renovar, en els aspectes ambientals, en el termini màxim de huit anys, llevat que abans d'aquest termini es produïsquen modificacions substancials que obliguen a tramitar una nova autorització o que s'incórrega en algun dels supòsits de modificació d'ofici que recull l'article 26 de la Llei 16/2002, d'1 de juliol.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
Abans de posar en marxa la instal·lació el titular ha d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que resulten necessàries d'acord amb la normativa municipal.  
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que ha d'anar acompanyada de la documentació següent:  
- Certificat visat del tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
- Certificats tècnics exigits per les normatives sectorials aplicables segons el tipus d'activitat.  
- Informe i certificat emés per una entitat col·laboradora acreditada per al control integrat de la contaminació segons el Decret 29/2007, de 9 de març, de modificació del Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre, en el qual s'acredite el compliment del contingut de l'autorització ambiental integrada.  
Quart  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
Cinqué  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, ha de:  
1. Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose fer en la instal·lació, la transmissió de la titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
Sisé  
En tot el que no especifica aquesta resolució, caldrà ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, així com qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, s'hi podrà presentar un recurs d'alçada davant la Secretaria Autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 29 d'octubre de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
Maria Montserrat Ortiz Galve vol construir una explotació porcina de producció de gorrins (o explotació de mares), amb una capacitat per a 1.100 places, al terme municipal d'Utiel (València).  
L'única diferència des del punt de vista productiu entre la granja de multiplicació indicada en el projecte presentat i la de producció de gorrins que finalment s'autoritza rau en la destinació de les truges deslletades, que en el cas de producció aniran a naus d'engreix (exceptuant les destinades a reposició de la mateixa explotació), i en el cas de multiplicació, a altres granges de mares.  
Les truges, una vegada detectat el zel, són allotjades als boxs de la nau de gestació, on s'inseminaran i hi estaran un total de quatre setmanes, des d'on passaran a la zona de cria en grups.  
Una setmana abans del part, les truges es traslladaran a la nau de maternitat, on s'allotjaran la mare i les cries fins a tres setmanes després del part, moment en què es deslletaran els gorrins i seran destinats a les granges de recria.  
Les mares, una vegada deslletats els gorrins, s'emplaçaran de nou a la nau de gestació, en una de les sales que hi ha al costat de les de gestació confirmada i cria en grups, on romandran almenys una setmana, fins que de nou entren en zel, moment en què es portaran de nou a la zona de boxs.  
En la mateixa explotació es disposarà d'una nau destinada a la recria i engreix de les truges, que posteriorment s'incorporaran al cicle productiu de l'explotació.  
La instal·lació disposa d'un depòsit de gasoil, amb una capacitat màxima de 3.000 litres, que proporcionarà el combustible necessari per al funcionament de la caldera per a l'escalfament de l'aigua utilitzada en la calefacció de sòl radiant a les naus de maternitat i recria.  
L'aigua utilitzada, tant per a cobrir les necessitats dels animals com en les tasques de neteja i en els vestidors, serà extreta del sondatge que hi ha a la parcel·la 633 del polígon 10 del terme municipal d'Utiel, que forma part del grup de parcel·les on es durà a terme l'activitat. La corresponent concessió està en tràmit en la Confederació Hidrogràfica del Xúquer. S'estima un consum anual de 9.600 m³.  
Els purins s'emmagatzemen en les fosses de les naus, d'on són retirats per a aplicar-los al terreny com a esmena orgànica. Aquestes fosses disposaran d'una capacitat d'emmagatzematge superior als tres mesos.  
Les aigües residuals sanitàries i de neteja de les instal·lacions es canalitzaran fins a les fosses i es gestionaran juntament amb els purins.  
L'explotació ha de disposar d'un total de 2.291 m³ de volum d'emmagatzematge de purins; aquesta capacitat és suficient per a emmagatzemar les dejeccions durant el mínim de tres mesos que marca l'Ordre de 29 de març de 2000, de la Conselleria d'Agricultura, Pesca i Alimentació, per la qual s'aprova el Codi valencià de bones pràctiques agràries.  
Els purins es gestionaran per a ser usats com a adob orgànic en camps cultivats. D'acord amb els paràmetres que estableix l'annex I del Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines, l'explotació generarà un total de 7.032,36 m³/any de purins equivalent a 21.264,6 kg de nitrogen.  
La quantitat màxima de fem que cal aplicar serà aquella que continga un màxim de 170 kg/any de nitrogen, de tal manera que seran necessàries un total de 125,09 hectàrees. La superfície agrícola vinculada a l'explotació per a la valorització agronòmica d'aquest residu, d'acord amb l'acreditació del promotor, té un total de 126,53 hectàrees (s'aporta l'autorització dels propietaris de les parcel·les), de manera que no se supera la taxa màxima d'aplicació dels purins.